# Maria Molins Raich

Maria Molins Raich (Barcelona, 14 de febrer de 1973) és una actriu catalana de teatre, cinema i televisió. Es va fer popular amb un paper a la sèrie de Televisió de Catalunya El cor de la ciutat i ha obtingut diversos guardons com el Gaudí a la millor actriu protagonista per la pel·lícula El Bosc.

## Biografia

Maria Molins es va llicenciar en Art Dramàtic per l'Institut del Teatre de Barcelona, tot i que va fer fins al quart curs de l'Escola Superior de Dansa Contemporània del mateix institut. Posteriorment va ampliar la seva formació a l'Estudi Nancy Tuñon, al Col·legi del Teatre i a El Timbal.
Va iniciar la seva carrera al teatre, on ha desenvolupat bona part de la seva trajectòria professional. També va interpretar papers secundaris en sèries com Tocats de l’ala o Homenots, però el paper que li va donar rellevància va ser el d’Isabeleta a la sèrie El cor de la ciutat, de TV3. En cinema, va participar en produccions com Todo está en el aire, Cobardes i A la deriva.
L’any 2011 va protagonitzar el telefilm de TV3 14 d’abril. Macià contra Companys, i va fer un paper breu a la sèrie de Televisió Espanyola Cuéntame cómo pasó. L’any següent va formar part del repartiment de la mini-sèrie Historias robadas, d'Antena 3, i va participar en el telefilm Olor de colònia i en la sèrie Kubala, Moreno i Manchón, on feia el paper de Marta. També va protagonitzar la pel·lícula El bosc, junt a Àlex Brendemühl.
L’any 2013 va tornar al cinema amb la pel·lícula Hijo de Caín, junt amb José Coronado i David Solans, i el 2014 es va incorporar a la sèrie de TV3 La Riera. Igualment, va prendre part en el biopic Seve, the movie, en el qual representava a la mare del golfista Severiano Ballesteros.
Al 2015 es va integrar al repartiment de la sèrie de Telecinco La que se avecina i al 2016 al de la primera temporada de la sèrie La embajada d’Antena 3. Aquell mateix any va participar en la pel·lícula de suspens de producció argentina i espanyola Cien años de perdón i va protagonitzar el curtmetratge Ciudadanos de Marc Nadal.
El 2019 es va incorporar a la quarta temporada de la sèrie Servir y proteger i a la sèrie Hospital Valle Norte, totes dues de Televisió espanyola.
Des del juny de 2021 forma part de la nova Junta de l'Acadèmia del Cinema Català, presidida per la directora Judith Colell i Pallarès.

## Pel·lícules

* Todo está en el aire (2006)
* Covards (2008)
* A la deriva (2009)
* 14 d'abril: Macià contra Companys (2011, telefilm)
* El bosc (2013)
* Fill de Caín (2013)
* Seve the Movie (2014)

## Sèries de televisió

* El cor de la ciutat (2008-2009)
* Olor de colònia (2012)
* La Riera (2014-2015)
* Entrevias

## Premis i distincions

Maria Molins ha rebut diversos premis durant la seva trajectòria artística. El seu personatge a El cor de la ciutat va obtenir el premi de votació popular del programa El club de TV3. L’any 2006 va estar nominada al Premi Butaca a la millor actriu protagonista per l’obra Les aigües encantades.
També va estar nominada al Premi Gaudí a la millor actriu principal per la pel·lícula A la deriva l’any 2010, premi que va obtenir el 2013 per la pel·lícula El bosc, així al Premi Gaudí a la millor actriu secundària al 2014, per la pel·lícula Fill de Caín.
El 2015 va guanyar el premi a la millor actriu del Festival CineFosc de Monistrol de Montserrat, organitzat per l’associació Art i Esplai, pel seu paper al curtmetratge Lo que dejamos atrás.
L’any 2018 va rebre una nominació del Premi Butaca com a millor actriu de musical per l'espectacle Cabareta, que també estava nominat com a millor musical.

## Referències

* ↑ «Directori de Membres de l'Acadèmia». [Consulta: 24 març 2024].
* ↑ SensaCine. «Maria Molins» (en castellà). [Consulta: 30 gener 2021].
* 1 2 «Maria Molins». Associació d'Actors i Directors Professionals de Catalunya. [Consulta: 30 gener 2021].
* ↑ «Maria Molins». CCMA.cat, 20-04-2015 [Consulta: 28 desembre 2015].
* ↑ Gutiérrez, Thaïs. «Maria Molins: "Si ens prenen la cultura, tornem als 40 anys de franquisme"», 18-12-2012. [Consulta: 30 gener 2021].
* 1 2 «Maria Molins: películas, noticias, biografía, fotos» (en castellà). [Consulta: 30 gener 2021].
* ↑ Barcelona, CARME ESCALES /. ««Me gusta el núcleo antiguo de Sarrià, tan amigable y próximo»» (en castellà), 17-12-2013. [Consulta: 30 gener 2021].
* ↑ «Diagonal TV rodará la TV Movie “Olor de colonia” para TV3 - SoloActores.com», 22-10-2016. Arxivat de l'original el 2016-10-22. [Consulta: 30 gener 2021].
* ↑ llibres, L'illa dels. «El bosc d’Albert Sánchez Piñol arriba a la cartellera de cinema | L'illa dels llibres». [Consulta: 30 gener 2021].
* ↑ «Un asesino en la edad del pavo» (en castellà), 31-05-2013. [Consulta: 30 gener 2021].
* ↑ TV3. «Nova temporada i nous personatges, a "La Riera"», 23-07-2014. [Consulta: 30 gener 2021].
* ↑ «Maria Molins: "A Anglaterra consideren Seve un geni"» (en anglès), 03-07-2014. [Consulta: 30 gener 2021].
* 1 2 «Maria Molins». [Consulta: 30 gener 2021].
* ↑ «Marc Nadal » María Molins en el reparto principal de “Ciudadanos”.». [Consulta: 30 gener 2021].
* ↑ «Judith Colell, nova Presidenta de l'Acadèmia del Cinema Català». [Consulta: 15 juny 2021].
* ↑ «A la deriva». [Consulta: 30 gener 2021].
* ↑ Escales, Carme «M'agrada el nucli antic de Sarrià, tan amigable i pròxim». El Periódico, 18-12-2013 [Consulta: 28 desembre 2015].
* ↑ «El bosc». [Consulta: 30 gener 2021].
* ↑ «Fill de Caín». [Consulta: 30 gener 2021].
* ↑ «L'actriu Maria Molins premiada al CineFosc de Monistrol», 02-06-2015. [Consulta: 30 gener 2021].
* ↑ «María Molins – Ruth Franco Talent» (en espanyol europeu). [Consulta: 30 gener 2021].

## Enllaços externs

* Entrevista 18 desembre 2012, diari Ara, per Thaïs Gutiérrez
* Web personal de Maria Molins